CELEX: 31992R3649
Language: el
Date: 1992-12-17 00:00:00
Title: Κανονισμός (ΕΟΚ) αριθ. 3649/92 της Επιτροπής της 17ης Δεκεμβρίου 1992 σχετικά με απλουστευμένο συνοδευτικό έγγραφο για την ενδοκοινοτική κυκλοφορία προϊόντων υποκείμενων σε ειδικό φόρο κατανάλωσης, για τα οποία έχει καταβληθεί φόρος και τα οποία έχουν διατεθεί στην κατανάλωση στο κράτος μέλος αποστολής

Avis juridique important

|

31992R3649

Κανονισμός (ΕΟΚ) αριθ. 3649/92 της Επιτροπής της 17ης Δεκεμβρίου 1992 σχετικά με απλουστευμένο συνοδευτικό έγγραφο για την ενδοκοινοτική κυκλοφορία προϊόντων υποκείμενων σε ειδικό φόρο κατανάλωσης, για τα οποία έχει καταβληθεί φόρος και τα οποία έχουν διατεθεί στην κατανάλωση στο κράτος μέλος αποστολής  

Επίσημη Εφημερίδα αριθ. L 369 της 18/12/1992 σ. 0017 - 0024 Φινλανδική ειδική έκδοση: Κεφάλαιο 9 τόμος 2 σ. 0111  Σουηδική ειδική έκδοση: Κεφάλαιο 9 τόμος 2 σ. 0111 

ΚΑΝΟΝΙΣΜΟΣ (ΕΟΚ) αριθ. 3649/92 ΤΗΣ ΕΠΙΤΡΟΠΗΣ  της 17ης Δεκεμβρίου 1992  σχετικά με απλουστευμένο συνοδευτικό έγγραφο για την ενδοκοινοτική κυκλοφορία προϊόντων υποκείμενων σε ειδικό φόρο κατανάλωσης, για τα οποία έχει καταβληθεί φόρος και τα οποία  έχουν διατεθεί στην κατανάλωση στο κράτος μέλος αποστολήςΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης (1), και ιδίως το άρθρο 7 παράγραφος 4,  τη γνώμη της Επιτροπής Ειδικών Φόρων Κατανάλωσης,  Εκτιμώντας:  ότι όσον αφορά τα προϊόντα που υπόκεινται σε ειδικό φόρο κατανάλωσης και έχουν ήδη διατεθεί σε κατανάλωση σε ένα κράτος μέλος, η ελεύθερη κυκλοφορία τους δεν πρέπει να περιορίζεται στην επικράτεια του εν λόγω κράτους μέλους σε περίπτωση που τα εν λόγω  προϊόντα διατίθενται ή πρόκειται να διατεθούν για εμπορικούς σκοπούς σε άλλο κράτος μέλος, ο ειδικός φόρος κατανάλωσης καθίσταται απαιτητός σύμφωνα με τους κανόνες του κράτους μέλους προορισμού και κατά συνέπεια επιστρέφεται ο ειδικός φόρος κατανάλωσης  που καταβλήθηκε στο κράτος μέλος αποστολής-  ότι για να εξασφαλιστεί ο φορολογικός έλεγχος των εν λόγω προϊόντων, το άρθρο 7 παράγραφος 4 της οδηγίας 92/12/ΕΟΚ προβλέπει απλοποιημένο συνοδευτικό έγγραφο, στο οποίο πρέπει να αναγράφονται τα κύρια στοιχεία του συνοδευτικού εγγράφου που αναφέρεται  στο άρθρο 18 παράγραφος 1 της προαναφερθείσας οδηγίας- ότι θα πρέπει να καθοριστούν η μορφή και το περιεχόμενο του εν λόγω εγγράφου-  ότι εφόσον οι σχετικοί επαγγελματίες δεν πρέπει να επιβαρυνθούν με την κατάρτιση πρόσθετων εγγράφων μεταφοράς, θα πρέπει να προβλεφθεί η χρησιμοποίηση ήδη υπαρχόντων εμπορικών εγγράφων, με τον όρο ότι πληρούν ορισμένες προϋποθέσεις-  ότι είναι απαραίτητο να προβλεφθεί αντίτυπο για την επιστροφή του ειδικού φόρου κατανάλωσης που καταβλήθηκε στο κράτος μέλος αποστολής-  ότι θα πρέπει να καθορισθούν οι λεπτομέρειες της διαδικασίας και ο αριθμός αντιτύπων του συνοδευτικού εγγράφου-  ότι είναι απαραίτητο να προβλεφθεί συνοδευτικό έγγραφο για τις εμπορικές διακινήσεις της πλήρως μετουσιωμένης αλκοόλης,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Εφόσον προϊόντα, τα οποία υπόκεινται σε ειδικό φόρο κατανάλωσης και έχουν ήδη διατεθεί στην κατανάλωση σε ένα κράτος μέλος, χρησιμοποιούνται σε άλλο κράτος μέλος για τους σκοπούς που προβλέπονται από τις διατάξεις του άρθρου 7 της οδηγίας  92/12/ΕΟΚ, το πρόσωπο που είναι υπεύθυνο για την ενδοκοινοτική διακίνηση καταρτίζει απλουστευμένο συνοδευτικό έγγραφο. Κατά τη διάρκεια της κυκλοφορίας των προϊόντων αυτών από ένα κράτος μέλος προς ένα άλλο κράτος μέλος, το έγγραφο συνοδεύει την  αποστολή και τίθεται στη διάθεση των αρμοδίων αρχών των κρατών μελών για τις ανάγκες ελέγχου.  Άρθρο 2  1. Το υπόδειγμα που παρατίθεται στο παράρτημα μπορεί να χρησιμοποιείται ως το απλουστευμένο συνοδευτικό έγγραφο, σύμφωνα με τις επεξηγήσεις που παρατίθενται στο αντίγραφο 1.  2. Τα εμπορικά έγγραφα, όπως π.χ. τα τιμολόγια, τα δελτία παράδοσης, τα φορτωτικά έγγραφα κ.ο.κ. μπορούν επίσης να χρησιμοποιηθούν ως απλουστευμένα συνοδευτικά έγγραφα, υπό τον όρο να περιλαμβάνουν τα ίδια πληροφοριακά στοιχεία που περιλαμβάνονται στο  υπόδειγμα του τύπου που εμφανίζεται στο παράρτημα και η φύση των πληροφοριών επαληθεύεται με τον αριθμό που αντιστοιχεί στον κωδικό των τετραγωνιδίων του εν λόγω υποδείγματος.  Άρθρο 3  Εάν τα εμπορικά έγγραφα που αναφέρονται στο άρθρο 2 χρησιμοποιούνται ως απλουστευμένα συνοδευτικά έγγραφα οφείλουν να φέρουν σε εμφανές σημείο την ακόλουθη μνεία:  Απλουστευμένο συνοδευτικό έγγραφο για τον φορολογικό έλεγχο (προϊόντα που υπόκεινται σε ειδικούς φόρους κατανάλωσης)  Άρθρο 4  Το απλουστευμένο συνοδευτικό έγγραφο συντάσσεται σε τρία αντίτυπα.  Το αντίτυπο 1 φυλάσσεται από τον προμηθευτή, για τους σκοπούς της διεξαγωγής του φορολογικού ελέγχου.  Το αντίτυπο 2 συνοδεύει τα εμπορεύματα κατά τη διάρκεια της μεταφοράς και φυλάσσεται από τον παραλήπτη.  Το αντίτυπο 3 συνοδεύει τα εμπορεύματα και επιστρέφεται στον προμηθευτή με απόδειξη παραλαβής, στην οποία μνημονεύεται επίσης η περαιτέρω φορολογική μεταχείριση των εμπορευμάτων στο κράτος μέλος προορισμού που είχε προσδιοριστεί από τον παραλήπτη, εάν  το χρειάζεται ο προμηθευτής, ιδίως για λόγους επιστροφής του φόρου. Το αντίτυπο αυτό επισυνάπτεται στην ενδεχόμενη αίτηση επιστροφής φόρου, σύμφωνα με τις διατάξεις του άρθρου 22 παράγραφος 3 της οδηγίας 92/12/ΕΟΚ.  Άρθρο 5  Το απλουστευμένο συνοδευτικό έγγραφο προορίζεται επίσης να συνοδεύει τις εμπορικές ενδοκοινοτικές διακινήσεις της πλήρως μετουσιωμένης αλκοόλης που προβλέπονται από τις διατάξεις του άρθρου 27 παράγραφος 1 στοιχείο α) της οδηγίας 92/83/ΕΟΚ του  Συμβουλίου (2).  Άρθρο 6  Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 17 Δεκεμβρίου 1992. Για την Επιτροπή  Christiane SCRIVENER  Μέλος της Επιτροπής    ΕΞΗΓΗΣΕΙΣ  (οπισθόφυλλο του αντιτύπου 1)  Ενδοκοινοτική μετακίνηση προϊόντων, υποκείμενων σε ειδικούς φόρους κατανάλωσης, τα οποία έχουν τεθεί στην κατανάλωση στο κράτος μέλος αποστολής.  1. Γενικά  1.1. Το συνοδευτικό διοικητικό έγγραφο απαιτείται για τους σκοπούς της επιβολής των έμμεσων φόρων κατανάλωσης, σύμφωνα με όσα θεσπίζονται στις διατάξεις του άρθρου 7 της οδηγίας 92/12/ΕΟΚ του Συμβουλίου της 25ης Φεβρουαρίου 1992.  1.2. Το έγγραφο πρέπει να συμπληρώνεται ευανάγνωστα και οι ενδείξεις να αναφέρονται κατά τρόπο ανεξίτηλο. Οι Οι πληροφορίες δύνανται να έχουν τυπωθεί εκ των προτέρων. Δεν επιτρέπεται να υπάρχουν σβησίματα ή προσθήκες.  1.3. Οι γενικές προδιαγραφές για το χαρτί που πρέπει να χρησιμοποιηθεί και οι διαστάσεις των τετραγωνιδίων ορίζονται στην Επίσημη Εφημερίδα των Ευρωπαϊκών Κοινοτήτων αριθ. C 1645 της 1. 7. 1989, σ. 3.  Το χαρτί πρέπει να είναι λευκού χρώματος για όλα τα αντίγραφα με διαστάσεις 210 x 297 χιλιοστά, με μέγιστη απόκλιση 5 χιλιοστά λιγότερο και 8 χιλιοστά περισσότερο ως προς το μήκος.  1.4. Ο τυχόν ανεκμετάλλευτος χώρος πρέπει να διαγράφεται διαγωνίως, έτσι ώστε να μην μπορούν να γίνουν προσθήκες.  1.5. Το συνοδευτικό έγγραφο περιλαμβάνει τρία αντίγραφα:  αντίγραφο 1: οφείλει να φυλάσσεται από τον προμηθευτή.  αντίγραφο 2: συνοδεύει τα εμπορεύματα και οφείλει να φυλάσσεται από τον παραλήπτη.  αντίγραφο 3: συνοδεύει τα εμπορεύματα και οφείλει να επιστρέφεται στον προμηθευτή με απόδειξη παραλαβής από το πρόσωπο που κατονομάζεται στο τετραγωνίδιο 4 εάν το χρειάζεται ο προμηθευτής ιδιαίτερα για τους σκοπούς της επιστροφής.  2. Περιεχόμενο:  Τετραγωνίδιο 1 Προμηθευτής: όνομα και επώνυμο, διεύθυνση και αριθμός ΦΠΑ (εάν υπάρχει) του προσώπου που διαθέτει τα εμπορεύματα σε κάποιο κράτος μέλος. Εάν υπάρχει αριθμός ειδικού φόρου κατανάλωσης πρέπει επίσης να αναφέρεται.  Τετραγωνίδιο 2 Αριθμός αναφοράς: ο σχετικός αριθμός που δίνεται από το πρόσωπο που προμήθευσε τα εμπορεύματα, με τον οποίο εξατομικεύεται η μετακίνηση στα εμπορικά του βιβλία. Υπό κανονικές συνθήκες, ο αριθμός αυτός θα είναι ο αριθμός και η ημερομηνία  του τιμολογίου.  Τετραγωνίδιο 3 Αρμόδια αρχή: το όνομα και η διεύθυνση της αρμόδιας αρχής στο κράτος μέλος προορισμού, προς το οποίο δηλώθηκε εκ των προτέρων ότι θα γίνει η μετακίνηση.  Τετραγωνίδιο 4 Παραλήπτης: το πλήρες όνομα και επώνυμο, διεύθυνση και αριθμός ΦΠΑ (εάν υπάρχει) του προσώπου που παρέλαβε τα εμπορεύματα. Εάν υπάρχει αριθμός ειδικού φόρου κατανάλωσης, πρέπει επίσης να αναφέρεται.  Τετραγωνίδιο 5 Μεταφορέας: να αναγράφεται "προμηθευτής", "παραλήπτης" ή το όνομα και επώνυμο και η διεύθυνση του προσώπου που είναι υπεύθυνο για τη διεπεραίωση της πρώτης μετακίνησης, εάν αυτό είναι διαφορετικό από τα πρόσωπα που αναφέρονται στο  τετραγωνίδιο 1 ή στο τετραγωνίδιο 4. Πρέπει επίσης να αναφέρεται το μεταφορικό μέσο.  Τετραγωνίδιο 6 Αριθμός αναφοράς και ημερομηνία της δήλωσης: η δήλωση ή/και η έγκριση που πρέπει να εκδοθούν από την αρμόδια αρχή στο κράτος μέλος προορισμού, πριν αρχίσει η μετακίνηση.  Τετραγωνίδιο 7 Τόπος παράδοσης: η διεύθυνση της παράδοσης, εάν διαφέρει από τη διεύθυνση στο τετραγωνίδιο 4.  Τετραγωνίδιο 8 Πλήρης περιγραφή των εμπορευμάτων, σημείων και αριθμών, και είδος δεμάτων:  Τα σημεία και οι αριθμοί των εξωτερικών δεμάτων όπως για παράδειγμα εμπορευματοκιβώτια, αριθμός των εσωτερικών δεμάτων, όπως για παράδειγμα χάρτινα κουτιά και εμπορική περιγραφή των εμπορευμάτων.  Η περιγραφή μπορεί να συνεχίζεται σε ένα χωριστό φύλλο που επισυνάπτεται σε κάθε αντίγραφο. Για το σκοπό αυτό θα μπορούσε να χρησιμοποιηθεί κατάλογος των συσκευαζομένων ειδών.  Το οινόπνευμα και τα οινοπνευματώδη ποτά, εκτός της μπύρας, πρέπει να έχουν τον αναγραφόμενο αλκοολικό τίτλο (ποσοστό κατ' όγκο στους 20 oC).  Η μπύρα πρέπει να αναγράφεται είτε σε βαθμούς Plato είτε σε ποσοστό αλκοόλης κατ' όγκο στους 20 oC ή πρέπει να αναγράφονται και στα δύο στοιχεία, σύμφωνα με τις απαιτούμενες προδιαγραφές του κράτους μέλους προορισμού και του κράτους μέλους αποστολής.  Στα ορυκτέλαια πρέπει να αναφέρεται η πυκνότητά τους στους 15 oC.  Τετραγωνίδιο 9 Κωδικός εμπορευμάτων: ο κωδικός ΣΟ.  Τετραγωνίδιο 10 Ποσότητα: ο αριθμός, το βάρος ή ο όγκος, ανάλογα με το τί κρίνεται αναγκαίο, για τους σκοπούς της επιβολής των ειδικών φόρων κατανάλωσης στο κράτος μέλος προορισμού, όπως για παράδειγμα:  - για τα τσιγάρα, ο αριθμός των τεμαχίων, εκφραζόμενος σε χιλιάδες,  - για τα πούρα και τα πουράκια, το καθαρό βάρος,  - για την αλκοόλη και τα αλκοολούχα ποτά, λίτρα σε 20 oC, με δύο θέσεις μετά το κόμμα,  - για τα ορυκτέλαια, με εξαίρεση τα βαρέα ορυκτέλαια εσωτερικής καύσης, λίτρα σε 15 oC.  Τετραγωνίδιο 11 Μικτό βάρος: το μικτό βάρος της αποστολής.  Τετραγωνίδιο 12 Καθαρό βάρος: το βάρος των εμπορευμάτων χωρίς τη συσκευασία.  Τετραγωνίδιο 13 Τιμή ή αξία του τιμολογίου: το συνολικό ποσό του τιμολογίου, συμπεριλαμβανομένων των ειδικών φόρων και τελών κατανάλωσης. Εάν δεν έχει γίνει καμία πώληση σε συνάρτηση με τη μετακίνηση, πρέπει να καταγραφεί η εμπορική αξία. Στην περίπτωση  αυτή, οφείλει να προστίθεται η μνεία "δεν έγιναν πωλήσεις".  Τετραγωνίδιο 14 Πιστοποιητικά:  Ο χώρος αυτός προορίζεται για ορισμένα πιστοποιητικά που απαιτούνται μόνο στο αντίγραφο 2.  1. Για ορισμένα κρασιά, οφείλει να αναφέρεται στο πιστοποιητικό προέλευσης και ποιότητας των προϊόντων, όπου αυτό είναι αναγκαίο, βάσει της σχετικής κοινοτικής νομοθεσίας.  2. Για ορισμένα οινοπνευματώδη ποτά, οφείλει να αναγράφεται το πιστοποιητικό του τόπου παραγωγής, όπου αυτό είναι αναγκαίο, βάσει της σχετικής κοινοτικής νομοθεσίας.  3. Για την μπύρα που παράγεται από ανεξάρτητα μικρά ζυθοποιεία, σύμφωνα με όσα ορίζονται στη σχετική οδηγία του Συμβουλίου για την προσέγγιση της δομής των ειδικών φόρων κατανάλωσης αλκοόλης και αλκοολούχων ποτών, για την οποία διεκδικείται η εφαρμογή  μειωμένου συντελεστή ειδικού φόρου κατανάλωσης στο κράτος μέλος προορισμού, οφείλει να εκδίδεται το ακόλουθο πιστοποιητικό:  "Πιστοποιείται βάσει του παρόντος ότι η μπύρα έχει ζυθοποιηθεί από ανεξάρτητη μικρή επιχείρηση με παραγωγή κατά το προηγούμενο έτος .......... εκατόλιτρα μπύρας".  4. Για την αιθυλική αλκοόλη παραγωγής μικρών οινοπνευματοποιείων, σύμφωνα με όσα ορίζονται στη σχετική οδηγία του Συμβουλίου για την προσέγγιση της δομής των ειδικών φόρων κατανάλωσης αλκοόλης και αλκοολούχων ποτών, για την οποία διεκδικείται η εφαρμογή  μειωμένου συντελεστή ειδικού φόρου κατανάλωσης στο κράτος μέλος προορισμού, οφείλει να εκδίδεται το παρακάτω πιστοποιητικό:  "Πιστοποιείται βάσει του παρόντος ότι το περιγραφόμενο προϊόν έχει παραχθεί από μικρή επιχείρηση καθαρής αλκοόλης .......... εκατόλιτρα, κατά το προηγούμενο έτος".  Τετραγωνίδιο 15 Εταιρεία του υπογράφοντα, κ.λπ.: το έγγραφο συμπληρώνεται από το πρόσωπο που είναι υπεύθυνο για τη μετακίνηση των εμπορευμάτων ή από άλλο πρόσωπο που ενεργεί για λογαριασμό του. Το πρόσωπο αυτό μπορεί να είναι είτε ο προμηθευτής, είτε ο  παραλήπτης. Εάν ο προμηθευτής απαιτεί να του επιστρέφεται το αντίτυπο Νο 3 με σχετική πιστοποίηση της παραλαβής αυτό πρέπει να αναφέρεται.  Τετραγωνίδιο Α Στοιχεία ελέγχου: οι αρμόδιες αρχές καταχωρούν τις παρατηρήσεις τους για τον έλεγχο που πραγματοποίησαν στα αντίτυπα 2 και 3. Όλες οι παρατηρήσεις πρέπει να υπογράφονται, να φέρουν τη σχετική ημερομηνία και να σφραγίζονται από τον αρμόδιο  υπάλληλο.  Τετραγωνίδιο Β Απόδειξη παραλαβής: χορηγείται από τον παραλήπτη και επιστρέφεται στον προμηθευτή, εάν τη χρειάζεται ιδιαίτερα για τους σκοπούς της επιστροφής.        (1) ΕΕ αριθ. L 76 της 23. 3. 1992, σ. 1. (2) ΕΕ αριθ. L 316 της 31. 10. 1992, σ. 21.